দেশের শাসকরা যতই জবাবদিহিতার বাইরে থাকার চেষ্টা করুক না কেন আইনের কাঠগড়ায় সবাইকে দাঁড়াতে হবে। এটাই আইনের অমোঘ নীতি। আমাদের বিচারব্যবস্থার বিচারকদের প্রতি সাধারণ মানুষের যে আস্থা ও বিশ্বাস অর্জিত হয়েছিল তা এখন শূন্যের কোটায় বলে অনেকেই মনে করেন। কারণ শাসকদের ইশারায় এখন বিচার চলে, বিচারকদের হাত-পা-চোখ কার্যত বাঁধা। বিচারকরা আইনের বিবেচনায় বিচারকার্য পরিচালনা বাদ দিয়ে দলীয় বিবেচনায় বিচারকার্য শুরু করেছেন। একটি দেশের নিরপরাধ মানুষের সর্বশেষ নিরাপদ জায়গা আদালত যদি অনিরাপদ হয়ে যায় তার চেয়ে দুর্ভাগ্যের আর কী হতে পারে? স্বয়ং আইন যখন দলীয় বিবেচনা প্রাধান্য দিয়ে নিজেই অসহায় ভুক্তভোগী বিচার প্রার্থীর বুকে গুলি চালায় তখন দেশে আচার বিচারের কী বেহাল অবস্থা তা বুঝতে খুব জ্ঞানের প্রয়োজন হয় না। দেশে এখন ১৯৭১ ইস্যুকে সামনে রেখে একটি বিশেষ দলকে রাজনৈতিক বিবেচনায় নির্মূল করার জন্য আন্তর্জাতিক যুদ্ধাপরাধ ট্রাইব্যুনালের নামে আদালত গঠন করা হয়েছে। গঠিত এই আদালতের ব্যাপারে দেশে ও দেশের বাইরে সর্বমহলে বিচারব্যবস্থার স্বচ্ছতা নিয়ে প্রশ্ন উঠলেও অবৈধ সরকার রাজনৈতিক হত্যায় মরিয়া হয়ে উঠেছে।